Biskop gjør helomvending i strid rundt lesbisk prest
Biskopen bekrefter torsdag kveld overfor Vårt Land at den kvinnelige teologistudenten som til sommeren gifter seg med sin kvinnelige kjæreste, vil bli ordinert til prest i et annet bispedømme før hun begynner i jobben i Møre bispedømme. – Dette var veldig, veldig hyggelig, sier Hanne Marie Pedersen-Eriksen, som imidlertid ikke har bestemt seg for om hun tar imot stillingen – Nå trenger jeg litt tid på å ta meg inn, kjenner jeg, sier hun til Vårt Land.Møre bispedømmeråd vedtok onsdag å tilby Pedersen-Eriksen jobben som sogneprest i Sandøy, men anførte at tilbudet forutsatte ordinasjon. Møre-biskop Ingeborg Midttømme gjorde det imidlertid klart torsdag at hun ikke vil ordinere Pedersen-Eriksen. Ifølge Vårt Land sa hun at konsekvensen av dette vil være at Pedersen-Eriksen ikke vil kunne begynne i stillingen. Årsaken var at Pedersen-Eriksen til sommeren skal gifte seg med sin kvinnelig kjæreste. Midttømme sa torsdag til Vårt Land at kirkeretten ikke tillater at en prest ordineres i et annet bispedømme enn der hun skal begynne å jobbe, og at det derfor ikke ville være mulig for Pedersen-Eriksen å begynne i stillingen.Senere samme dag sier Midttømme til avisen at hun har rådført seg med jurist og tidligere ekspedisjonssjef i departementets kirkeavdeling, Ole Herman Fisknes. Ifølge ham har regelverket i praksis åpnet for ordinasjon i et annet bispedømme. Hun har derfor endret syn. – Når det faktisk er slik at alle biskoper har anledning til å ordinere til alle stillinger i kirken vår, forholder jeg meg lojalt til det. Vi biskopene har i kveld hatt en samtale om hvordan dette er å forstå. Det er velkjent at vi har ulike syn, og så er vi samtidig innforstått med hva det innebærer, sier Middtømme.
Møre-biskop Ingeborg Midttømme vil likevel ikke blokkere ansettelsen av Hanne Marie Pedersen-Eriksen som sogneprest i Sandøy i Romsdal.